Mense “voel veiliger as in dae van apartheid”, sê ministerEmeritus-aartsbiskop Desmond Tutu by die St George’s Cathedral in Kaapstad op 11 April 2013 waar hy sy Templeton-prys ontvang het Foto: Ilan Godfrey/Templeton Prize/SAPA Bewerings deur emeritus-aartsbiskop Desmond Tutu dat Suid-Afrika een van die gewelddadigste samelewings is, is Saterdag deur Phumla Williams, waarnemende woordvoerder vir die kabinet, verwerp. “Navorsing het bewys dat mense in Suid-Afrika nou veiliger voel as tydens apartheid,” het Williams in ‘n verklaring gesê. “Dit is ‘n direkte gevolg van die implementering van die beleid en strategieë deur die Suid-Afrikaanse Polisiediens. Dit sluit hoë polisiesigbaarheid en blitsige reaksie op kriminele aktiwiteit in.” Tutu het Donderdag gesê Suid-Afrika het sy sin van selfwaarde verloor sedert die land die “geur van die maand” was toe apartheid in 1994 afgeskaf is, die Waarheids- en Versoeningskommissie ingestel is, en burgers die oorwinning van die Rugby-wêreldbeker gevier het. Tutu is Donderdag by ‘n seremonie in Kaapstad, waar hy sy Templeton-prys ontvang het, gevra in watter opsigte hy reken die land onsuksesvol is. Tutu het in sy antwoord op geweld en ongelykheid gekonsentreer. “Eenvoudig gestel, is ons bewus daarvan dat ons een van die gewelddadigste samelewings geword het. Dit is nie wat ons was nie, selfs nie onder apartheid nie,” het Tutu gesê. “Volgens die polisie se statistiek het die vlak van gewelddadige misdade in die land aansienlik afgeneem,” het Williams gesê. “Aartsbiskop Tutu moet die vooruitgang erken wat die regering sedert die aanvangs van demokrasie gemaak het. Hy moet godsdienstige leiers en ander sleutel aandeelhouers aanmoedig om saam met die regering te werk om misdaad te bekamp.” Sy sê die regstelsel, misdaadvoorkoming en ministers van veiligheid het in 2010 ‘n ooreenkoms met pres. Jacob Zuma gesluit om te verseker dat alle Suid-Afrikaners veilig sal voel. -SAPA